Nordmænd gider ikke små batterier – nu skal elbilen køre mindst 500 kilometer

Nordmændene har længe været verdensmestre i elbiler, og deres valg giver ofte et fingerpeg om, hvad der venter os andre. Og ser man på de nyeste salgstal, er retningen tydelig: Elbiler med store batterier og lang rækkevidde er fremtiden.

Friske tal fra Norsk Elbilforening viser, at gennemsnitsrækkevidden på nye elbiler solgt i Norge i første halvår 2025 har sneget sig op over 500 kilometer. For ti år siden var tallet knap 200 kilometer. Med andre ord: I dag kan en ny elbil i Norge køre mere end dobbelt så langt som dengang.

”Det er helt utroligt, hvor hurtigt udviklingen er gået. For få år siden var elbilen for mange en nummer to-bil, men i dag kan den dække alles behov,” siger Christina Bu, generalsekretær i Norsk Elbilforening.

Hun peger på billigere batterier, mere effektive drivlinjer og stordriftsfordele som de vigtigste årsager til springet fremad. Resultatet er, at nordmændene nu har adgang til et hav af modeller, der ikke bare kan konkurrere på pris – men også på rækkevidde.

Kilde: Norsk Elbilforening. Forklaring til grafen: Faldet fra 2019 til 2020 skyldes overgangen fra målemetoden NEDC til WLTP.

Elbiler til alle – også de tunge

Mens personbilerne nu har erobret distancer, der for få år siden virkede urealistiske, står tungtransporten stadig foran sit gennembrud. Her forventer Elbilforeningen, at samme teknologiske kvantespring vil ske i de kommende år. Målet er klart: Hele den norske køretøjsflåde skal være elektrisk i 2040.

”Teknologiudviklingen har overgået de vildeste forventninger. Det giver mig tro på, at vi også kan elektrificere resten af transporten,” siger hun.

Indtil da kan nordmændene i hvert fald tage på langtur uden sved på panden – for rækkeviddeangsten er officielt parkeret.

LÆS MERE: Elbilerne der giver dig over 600 kilometers rækkevidde.

Nordmænd gider ikke små batterier – nu skal elbilen køre mindst 500 kilometer