Rækkeviddeangsten fordamper, når du først ejer en elbil

Frygten for at løbe tør for strøm midt på motorvejen holder stadig mange tilbage fra at skifte benzin og diesel ud med el. Men nye tal og erfaringer fra elbilejere viser, at rækkeviddeangst primært er noget, man har før købet – ikke efter. Når først elbilen holder i indkørslen, forsvinder bekymringen for de fleste hurtigere, end de havde regnet med.

En ny opgørelse fra analysevirksomheden Recurrent peger på et markant skifte i bilisternes oplevelse. Ifølge indsamlet data oplever næsten halvdelen af potentielle elbilkøbere en vedvarende rækkeviddeangst inden køb. Men efter de har ejet og kørt elbil i en periode, falder tallet drastisk. Kun omkring hver femte elbilejer angiver, at rækkevidde stadig er en reel bekymring.

Med andre ord: Når man først lærer bilen at kende i hverdagen, smuldrer frygten.

Elbilen dækker langt mere, end du bruger

Forklaringen er egentlig ret jordnær. De fleste bilister kører langt mindre, end de selv tror. I praksis bruges bilen primært til pendling, indkøb og fritidsaktiviteter – korte ture, hvor selv mindre elbiler har rigelig rækkevidde. Moderne elbiler leverer i dag ofte omkring 450–550 kilometer efter WLTP-standarden, mens dagligt kørselsbehov for langt de fleste ligger langt under det.

Recurrent peger på, at elbilejere i gennemsnit kun bruger omkring en ottendedel af bilens samlede rækkevidde på en almindelig dag. Selv ejere af modeller med meget lang rækkevidde lader hovedparten af batteriet stå ubrugt det meste af tiden. Det minder i virkeligheden om benzinbilen: De færreste tømmer tanken i dagligdagen – man kører bare videre uden at tænke over det.

Noget tyder endda på, at rækkeviddeangsten allerede er på vej ned, inden nøglerne udleveres. Nye købere er i dag mindre bekymrede end for blot et år siden. Bedre batteriteknologi, flere lynladere og mere realistiske forventninger til elbilens rolle i hverdagen har rykket grænserne for, hvad folk føler sig trygge ved.

Og selv de klassiske skrækscenarier – lange ferieture og motorvejskørsel – fylder mindre, når man først har prøvet det i praksis. Ja, det kræver stadig lidt planlægning at køre langt i elbil. Men med udbredelsen af hurtigladere langs de store færdselsårer og bilernes evne til at lade markant hurtigere end tidligere, oplever mange, at pauserne alligevel passer fint ind i turen.

Hverdagen slår bekymringen ihjel

Mange nye elbilejere starter forsigtigt og lader bilen helt op for “en sikkerheds skyld”. Efter få måneder ændrer vanerne sig. Når man får overblik over sit reelle forbrug, bliver det naturligt kun at lade til 80 procent i hverdagen og først fylde helt op før længere ture. Elbilen bliver et redskab – ikke en kilde til konstant bekymring.

Og ja, længere rækkevidde vil altid være rart. Men som udviklingen ser ud nu, er det ikke længere det, der står i vejen for elbilen. Tværtimod er det ofte først, når man kører elektrisk, at man opdager, hvor lidt man egentlig har haft at frygte.

Rækkeviddeangsten fordamper, når du først ejer en elbil