Derfor vil mange danskere ikke købe elbil

Mange danskere lider af rækkevidde-angst og derfor holder de sig fra elbiler. Det viser en ny undersøgelse, som Kantar Gallup har foretaget for Gjensidige Forsikring og Clever/NRGi. Godt nok kørte mere end syv ud af hundrede solgte biler i Danmark sidse år på ren el, men trods den store fremgang vil lidt under halvdelen af danskerne ikke udskifte deres benzin- eller dieselbil med en elbil.

I undersøgelsen svarer godt 40 procent af de adspurgte, at de ikke vil købe en elbil, fordi de ikke kan køre langt nok på en opladning, og i samme ombæring udpeger de også en forbedring af el-bilernes batterier som afgørende for at købe en i fremtiden.

Alligevel mener skadedirektør i Gjensidige Forsikring, Henrik Sagild, at der er en positiv bevægelse i gang:

”Den grønne omstilling er enormt vigtig, og her spiller en udvikling af vores bilpark en stor rolle. Men omstilling kræver altid tilvænning, og det synes jeg, undersøgelsen afspejler. Vi ser dog store stigninger i salg af el-biler, så der er ingen tvivl om, vi bevæger os i den rigtige retning,” siger Henrik Sagild.

Mens undersøgelsen viser, at danskerne er bekymret for elbilernes rækkevidde, investerer Clever, der er en del af NRGi-koncernen, i flere ladepunkter landet over.

”Vi skal tage danskernes bekymringer alvorligt og følge op med viden, så flest mulige danskere bliver trygge ved at vælge elbilen. Faktum er, at du i Danmark ikke kan komme mere end 35 km væk fra et åbent offentligt ladepunkt fra Clever. Dertil kommer andre ladeoperatørers ladepunkter”, fortæller Clevers direktør Casper Kirketerp-Møller.

Også fra politisk hold er der et stort fokus på at gøre elbilerne mere attraktive og blandt andet sikre, at det bliver nemmere at få ladet sin bil, når man bevæger sig rundt på de danske veje. Den danske regering har for nyligt foreslået at der afsættes 500 millioner kroner frem mod 2030 til udviklingen af godt 50 ladeparker med omkring 630 lynladepladser.

Undersøgelsen er foretaget af Kantar Gallup for Gjensidige Forsikring og Clever, der er en del af NRGi-koncernen i marts 2021 blandt 1057 repræsentativt udvalgte danskere.

Hvilken type bil bliver den næste, som du køber?

Benzinbil 19,5%

Dieselbil 6,7%

El-bil 8,6%

Hybridbil 14,6%

Skal ikke købe en ny bil 24,6%

Ved ikke 26,1%

Hvorfor vil du ikke købe en elbil?

Fordi den ikke kan køre langt nok på én opladning 42,2%

Fordi den er for dyr 40%

Fordi afgifterne er for høje 14,4%

Jeg ser ikke el-biler som et reelt alternativ til benzin/diesel-biler 14,7%

Fordi der er usikkerhed om elbilafgifterne 9,5%

El-biler er ikke gode nok i forhold til benzin/diesel-biler 14,7%

Andet 17,2%

Ved ikke 6,1%

Derfor vil mange danskere ikke købe elbil