Danskerne frygter skiferie i elbil

Selvom elbiler i stigende grad pryder de danske indkørsler og gader, er der tilsyneladende stadig en vis usikkerhed forbundet med at tage på skiferie i elbil. Ifølge en ny undersøgelse fra Energi Fyn har næsten halvdelen af elbilejerne været bekymrede for opladning og rækkevidde i forbindelse med deres vinterferie.

– En undersøgelse, vi har fået foretaget i ugen op til årsskiftet, viser, at 46 procent af danskerne var bekymret for ferie i elbilen, fortæller Kenneth Christiansen, der er salgs- og marketingchef hos Energi Fyn.

En af de typiske bekymringer går på, om der er tilstrækkelige ladestandere langs ruten, og om vintervejret vil reducere bilens rækkevidde. Sociale medier er ofte fyldt med historier om lange køer ved ladestandere i populære skisportsområder, hvilket forstærker nervøsiteten blandt elbilister.

Ifølge Kenneth Christiansen er det dog en bekymring, som ikke nødvendigvis stemmer overens med virkeligheden:

– Det kolde vejr kan naturligvis påvirke rækkevidden, men det er der råd for. Planlægning er nøglen. Hvis din elbil om sommeren kan køre 500 kilometer på en opladning, så kan du forvente, at rækkevidden reduceres med cirka 100 kilometer, når temperaturen falder til omkring frysepunktet, forklarer Kenneth Christiansen.

Planlægning er nøglen

Energi Fyns ladeteam oplever en del forespørgsler fra kunder, der gerne vil være på forkant med deres skiferie. Rådet er simpelt: Brug en ladeapp, der kan give overblik over ladestandere i Europa. En app som Monta kan eksempelvis vise placeringer og ladepriser samt give mulighed for at reservere en ladestander på forhånd.

– Det vigtigste er at have en ruteplan og være forberedt på de lidt lavere temperaturer. Med den rette planlægning kan skiferie i elbil være lige så problemfri som i en fossilbil, siger Kenneth Christiansen.

Fem gode råd til skiferie i elbil

For at gøre turen til skiferien endnu mere problemfri, har elbilekspert Jesper Bennedbæk fra Clever delt fem essentielle råd:

Planlæg turen hjemmefra
God planlægning er nøglen til en afslappet rejse. Mange bilmodeller har i dag avancerede navigationssystemer, der automatisk beregner ruten med opladningsstop. Alternativt kan apps som A Better Route Planner skræddersy ruten baseret på din bilmodel. Hvis turen kræver overnatning, sørg for at finde et hotel med opladningsmuligheder. Hav altid dit ladekabel lettilgængeligt.

Brug ladeapps for at spare penge
Opladning er ofte billigere via ladeoperatørernes apps fremfor kreditkort. Tjek også, om din bil har adgang til europæiske opladningsnetværk, hvilket kan give betydelige besparelser.

Forbered bilen til kulden
Koldt vejr påvirker bilens rækkevidde, men det kan afhjælpes. Parker bilen i en varm garage, hvis muligt, og brug ladepauser til at forvarme bilen. Dette sparer på batteriets energi under kørslen.

Kontrollér dækkene
Elbilens ekstra vægt stiller større krav til dækkene. Tjek dæktryk og invester i gode vinterdæk eller snekæder. Pigdæk kan også lejes, hvis der er behov for ekstra vejgreb.

Hold ladedækslet isfrit
Frost kan blokere ladedækslet. Hvis det sker, kan du bruge en plastikpose med varmt vand for at optø dækslet. Smør gummilisterne med silikone for at forhindre, at de fryser fast.

Danskerne frygter skiferie i elbil