Mange danskere lider stadig af rækkeviddeangst

Elbiler er mere populære end nogensinde, og stadig flere danskere vælger at køre på strøm. Alligevel viser en ny undersøgelse fra Norstat, foretaget for Toyota, at over halvdelen af danskerne, der ikke ejer en elbil, fortsat er nervøse for, om rækkevidden er lang nok.

Undersøgelsen viser, at 57 procent af de danskere, som overvejer at købe bil inden for to år, men endnu ikke ejer en elbil, fravælger elbilen på grund af bekymringer om utilstrækkelig rækkevidde. Modsat er rækkeviddeangsten betydeligt mindre blandt eksisterende elbilejere – her er det kun 37 procent, som vurderer, at deres elbil ikke kan køre langt nok på en opladning.

Anders Tystrup, pressechef hos Toyota Danmark, understreger problematikken:

“Selvom flere danskere end nogensinde før køber en elbil, skal vi tage rækkeviddeangsten hos de potentielle købere alvorligt. Det har længe været en betydelig barriere, og det viser sig, at mange stadig tøver med at vælge elektrisk.”

Vinterkulden bekymrer …

En anden væsentlig bekymring hos danskerne, der endnu ikke kører elbil, handler om risikoen for at løbe tør for strøm om vinteren. Her svarer 56 procent af de potentielle elbilkøbere, at vinterens kulde giver ekstra bekymringer, mens kun 22 procent af nuværende elbilejere deler denne bekymring.

Undersøgelsen antyder desuden, at mange barrierer aftager betydeligt, når man først har anskaffet en elbil. Eksempelvis mener knap halvdelen af ikke-elbilejerne, at opladningstiden er for lang, mens blot hver fjerde elbilejer opfatter ladetiden som problematisk.

“Vi ser en tydelig tendens til, at bekymringerne omkring opladning, rækkevidde og besværlighed reduceres markant, så snart man faktisk ejer en elbil. Det tyder på, at mange bekymringer bunder i manglende erfaring eller gamle opfattelser,” siger Anders Tystrup.

Økonomien spiller også en afgørende rolle i danskernes beslutning om at vælge eller fravælge elbil. 56 procent af de potentielle købere mener, at elbiler er for dyre, mens kun 30 procent af de nuværende ejere deler denne vurdering. Samtidig svarer 59 procent af de potentielle købere, at de har svært ved at gennemskue de reelle omkostninger ved at eje en elbil.

Når det gælder prisen på strøm til opladning, er der dog bred enighed. Her mener omkring 40 procent af elbilejerne og 45 procent af de potentielle købere, at strømmen er for dyr.

Undersøgelsen, der inkluderer over 2.000 danskere mellem 25 og 70 år, blev gennemført i december 2024.

Læs også: Elbilerne der giver dig over 600 kilometers rækkevidde.

Mange danskere lider stadig af rækkeviddeangst